Președintele Forța Dreptei, Ludovic Orban, a anunțat miercuri, 13 martie, că "artizanul" celebrei plăcuțe suedeze, care a devenit simbolul protestelor anti PSD, se alătură formațiunii politice pe care o conduce. Orban spune că a păstrat legătura cu celebrul protestatar din diaspora.
"Am rămas amic cu "artizanul" plăcuței suedeze. De astăzi, Răzvan Ștefănescu este și coleg cu mine în Forța Dreptei. Amândoi ne-am păstrat aceeași atitudine categorică contra PSD. Și contra USL reloaded", scrie Orban pe pagina sa de Facebook.
Răzvan Ștefănescu locuiește în Suedia și a ajuns celebru datorită mesajului adresat PSD prin intermediul numărului de înmatriculare. Pe 30 iulie 2018, Brigada Rutieră a Capitalei a reţinut plăcuțele de înmatriculare cu mesaj anti-PSD și i-a fost ridicat și carnetul de conducere.
Mașina era înmatriculată în Suedia, iar ambasada de la București a argumentat că mașina, cu numerele "M...PSD" avea drept de circulație în Uniunea Europeană.
Acesta a revenit la momentul formării Coaliției PNL-PSD cu un nou mesaj, de data aceasta anti USL, și cu noi plăcuțe de înmatriculare.
Ștefănescu a postat un mesaj pe Facebook adresat președintelui Iohannis și fostului prim-ministru Florin Cîțu.
"Domnule președinte, am crezut în dumneavoastră când spuneați că vreți o Românie educată, în care tinerii să se întoarcă din diaspora.
V-am votat și la primele alegeri și la cele de după. Am crezut în dumneavoastră, dar pe parcursul anilor am observat că sunteți un fățarnic, un om care nu se ține de cuvânt.
Domnule Cîțu, v-am plăcut ca și prim-ministru. Erați ok: tânăr, deștept, cu ambiții. Pe parcurs am observat că sunteți un om care nu aveți ouă.
Am venit atunci cu plăcuțele, m-ați plăcut, m-ați aplaudat... V-am făcut și dumneavoastră acum o plăcuță. Pentru dumneavoastră și întreg PNL-ul care vă susține", transmitea Răzvan Ștefănescu pe pagina sa de Facebook.
Ludovic Orban nu a anunțat deocamdată dacă noul membru va fi propus pentru o funcție la alegerile de anul acesta sau dacă va reveni în țară.